**Pogosta vprašanja in odgovori (17. 9. 2025)**

**1. Glede točke 4.3 nas zanima, ali so lahko člani projektne skupine (ki uveljavljajo tudi izobrazbo iz prve, predvsem pa druge in tretje alineje člena) tudi osebe, ki bodo sodelovale v projektu kot zunanji izvajalci, ali morajo posebnim pogojem pod točko 4.3 zadostovati izključno zaposleni prijavitelja?**

**Odgovor:**  Upravičenec, tj. prijavitelj, lahko v projektno skupino vključi tudi zunanje strokovnjake, če presodi, da je to potrebno za uspešno izvedbo projekta. Prijavitelj namreč s sestavo projektne skupine izkazuje usposobljenost za izvedbo projekta, ki jo bo ocenjevala strokovna komisija za slovenski jezik.

Če kdo od navedenih članov projektne skupine ni redno zaposlen pri prijavitelju, mora biti priloženo še ustrezno dokazilo (pisni dogovor, sporazum o sodelovanju ipd.), s katerim se dokazuje, da bo dejansko vključen v delo pri projektu (razen v primeru, da gre za strokovnjake, ki so zaposleni pri konzorcijskem partnerju). Tako dokazilo se odda skupaj z dokazili o izobrazbi v eni priponki.

**2. Ali je naši inštituciji, ki ima pravni sedež v Italiji, omogočeno sodelovati na trenutno odprtem Javnem razpisu za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letu 2026?**

**Odgovor**: V točki 1. pod  splošnimi pogoji (4.2) je navedeno, da mora biti prijavitelj »pravna oseba zasebnega ali javnega  prava s sedežem v Republiki Sloveniji«. To pomeni, da se vaša inštitucija na razpis ne more prijaviti.

Na Ministrstvu za kulturo pa pripravljamo še  dvoletni javni razpis, ki bo predvidoma objavljen konec novembra, nanj pa se bodo lahko prijavile tudi zamejske organizacije

**4. Zaradi vsebinske zasnove projekta bi del dejavnosti začeli izvajati že pred 1. 1. 2026. Zanima nas, ali lahko s takim projektom, ki vsebinsko sicer ustreza ciljem Javnega razpisa za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letu 2026 (JR-PROMOCIJA-SJ-26), vseeno kandidiramo na omenjenem javnem razpisu.**

**Odgovor:** Da, vendar se je treba zavedati, da v primeru, če bo vaš projekt izbran na javnem razpisu, projektne aktivnosti, ki so se začele pred 1. 1. 2026, ne bodo sofinancirane iz sredstev Ministrstva za kulturo. Pri predstavitvi projekta v vlogi, oddani v eJR, mora biti tudi jasno navedeno, katere aktivnosti so že opravljene, znesek financiranja in vir financiranja.

**5. V primeru, da prijavimo projekt, ki bo financiran tudi iz drugih virov, nas zanima, ali je treba poročati samo o delu, ki ga financira Ministrstvo za kulturo, ali o celotnem projektu?**

**Odgovor:** Poroča se o celotnem projektu, podrobneje pa se poroča o delu, ki ga financira Ministrstva za kulturo.

**6. Naša organizacija nima kvalificiranega digitalnega potrdila. Zanima nas, ali lahko prijavo pošljemo iz e-naslova naše sodelavke, ki je vodja projekta in ima kvalificirano digitalno potrdilo.**

**Odgovor:** Vlogo na javni razpis JR-PROMOCIJA-SJ-26 lahko odda in jo s svojim digitalnim potrdilom podpiše tudi sodelavka vaše organizacije, le da je v tem primeru prijavi treba priložiti skenirano pooblastilo odgovorne osebe zavoda.

Iz pooblastila mora biti razvidno, za katera opravila v zvezi s prijavo na zadevni javni razpis je pooblaščena: ali samo za oddajo vloge ali za vsa opravila v zvezi z javnim razpisom. Če je le mogoče, priporočamo zadnje.

**7. V društvu načrtujemo prijavo na javni JR-PROMOCIJA-SJ-26, vendar nobeden od članov projektnega tima ne bo zaposlen pri projektu. Člani bi delo opravljali prek s. p. oziroma prek avtorske pogodbe. Kam vključimo te stroške? Med zneske plač ali med zneske zunanjih izvajalcev, čeprav smo projektni tim?**

**Odgovor:** Tovrstne stroške vključite med stroške zunanjih izvajalcev.